ОПРЕДЕЛЕНИЕ НА СЪДА НА ПУБЛИЧНАТА СЛУЖБА (първи състав)
12 юли 2007 година
Дело F-143/06
Donato Continolo
срещу
Комисия на Европейските общности
„Публична служба — Длъжностни лица — Пенсии — Прехвърляне на пенсионни права — Явна недопустимост“
Предмет: Жалба на основание членове 236 ЕО и 152 АЕ, с която г‑н Continolo иска отмяна на решението на Комисията от 3 януари 2006 г.
за отпускане и изчисляване на пенсията му, доколкото за изчисляването ѝ Комисията отчита периода от 11 юни 1981 г. до 1 март
1983 г., в който той е бил в отпуск по лични причини, само като една година, пет месеца и шест дни стаж за пенсиониране вместо
една година, осем месеца и двадесет дни стаж за пенсиониране, както и отмяна на решението на органа по назначаването от 5 септември
2006 г., с което се отхвърля жалбата по административен ред на г‑н Continolo срещу посоченото по-горе решение от 3 януари
2006 г.
Решение: Отхвърля жалбата като явно недопустима. Всяка страна понася направените от нея съдебни разноски.
Резюме
Длъжностни лица — Жалба — Предварителна жалба по административен ред — Идентичност на предмет и основание
(членове 90 и 91 от Правилника за длъжностните лица)
Съгласно член 91, параграф 2 от Правилника за длъжностните лица дадена жалба е допустима само ако срещу засягащия интересите
на длъжностното лице акт преди това е била подадена жалба до органа по назначаването по реда на член 90, параграф 2 в предвидения
в този член тримесечен срок.
Жалбата на длъжностно лице срещу решение на администрацията, с което се определя пенсията му, е недопустима, когато предварителната
жалба по административен ред е подадена срещу последващо решение на администрацията за отхвърляне на искането му за изплащане
със задна дата на вноските по общностната пенсионна схема. Всъщност доколкото жалбата е подадена срещу първото решение, тя
не е предшествана от предварителна жалба по административен ред със същия предмет и следователно не отговаря на изискването
по член 91, параграф 2 от Правилника за длъжностните лица. Освен това дори да се приеме, че с жалбата по административен ред —
доколкото тя се отнася до изчисляването на пенсията на жалбоподателя от администрацията — се оспорва и законосъобразността
на първото решение и следователно че тя е подадена и срещу него, тя е трябвало да бъде подадена в предвидения в Правилника
срок.
(вж. точки 18 и 22—24)